જરા આગળ જઈને કહું. જરાસંધનો વધ. એ મહાભારતનું બહુ સરસ પાત્ર છે. બહુ સારો રાજા છે. બહુ સંસ્કારી છે. પ્રજાને બહુ સરસ રીતે રાખે છે. તેનો એકમાત્ર દોષ એ છે કે તેને નરમેધયજ્ઞ કરવો છે. એ માટે એણે 85 રાજાઓને પકડ્યા છે. તેને હોમવાના છે. એટલે કૃષ્ણભગવાન ભીમ, અર્જુન વગેરેને લઈને તેની પાસે જાય છે. બ્રાહ્મણનો વેશ ધારણ કરીને જાય છે. બિચારો જરાસંધ તો પૂજા કરવા આવે છે. તો કહે કે અમારે પૂજા નથી કરાવવી. પેલો કહે કે ‘તમે કેમ મારી પૂજાનો અનાદર કરો છો ? મને કંઈ સમજાતું નથી. તમે બન્ને આવું શું કામ કરો છો ? મને કંઈ સમજાતું નથી. હું તમારી પૂજા કરવા આવ્યો છું.’ ત્યારે કૃષ્ણ કહે છે : ‘શાસ્ત્રમાં એવું લખ્યું છે કે દુશ્મનના ઘરે ખોટે બારણેથી જવાય અને મિત્રના ઘરે સાચા બારણેથી જવાય. અમે તારા ઘરે ખોટા બારણેથી આવ્યા છીએ.’ એ લોકો બ્રાહ્મણના વેશમાં ગયા હતા, એટલે એ ન ઓળખી શક્યો હોય. એટલે કહે કે તમે મારા દુશ્મન કેવી રીતે થઈ ગયા ? મેં એવું કાંઈ કર્યું નથી. મારે કોઈની સાથે દુશ્મનાવટ નથી. પેલા કહે છે – બધી વાત સાચી. પણ પેલા 85 રાજાઓને તેં કેદ કર્યા છે અને તું નરમેધ-યજ્ઞ કરાવવાનો છે. પરંતુ તેવું કાંઈ શાસ્ત્રમાં તો લખ્યું નથી. નરમેધયજ્ઞ કોઈએ કર્યો નથી અને કરાય નહિ. પણ જરાસંધને શંકરને પ્રસન્ન કરવા છે. તેથી યજ્ઞ કરવો છે. કૃષ્ણ એકલા દુર્યોધનને જ મનાવવા ગયા છે તેવું નથી. આ જરાસંધને પણ કહે છે કે એ રાજાઓને જો તું છોડી મૂક તો અમારે તારી સામે કોઈ વિરોધ જ નથી. તો દુશ્મનાવટ જ ક્યાં છે ?